લંડનનું પ્રતિષ્ઠિત સામયિક ‘ધ ઇકૉનૉમિસ્ટ’ આજકાલ આ ફિનોમિનન સામે લાલબત્તી ધરવાનું કામ સતત કરી રહ્યું છે. ‘ઇકૉનૉમિસ્ટ’ કહે છે કે ગપસપના ઘોંઘાટમાં ડાહ્યા માણસની વાત કાને ધરાતી નથી. ગપસપ કરનારાઓ દરેક અધૂરી માહિતીને પોતાના તરફથી ઉમેરણ કરીને એને વધારે અધૂરી બનાવે છે અને આગળ ધકેલે છે. ઉપર કહ્યું એમ પ્રત્યેક ઉપયોગકર્તા સરેરાશ ૧૩૦ મિત્રો ધરાવે છે એટલે અધૂરા જ્ઞાનની અરાજકતા કેટલી ભયંકર હશે એની કલ્પના કરવી મુશ્કેલ નથી. આવા અધૂરા જ્ઞાનના આધારે આંદોલનો થાય અને સત્તાના તખ્ત પલટાય એ તો વળી વધારે ગંભીર બાબત છે. ગપસપ સરકારની નીતિને અને ધંધાની સ્ટ્રૅટેજીને પ્રભાવિત કરે એ કોઈ ઓછી ગંભીર બાબત નથી. ‘ઇકૉનૉમિસ્ટ’એ બહુ મહત્વની ચેતવણી આપી છે. આ ફિનોમિનન સ્થાયી નીવડશે તો પણ સમાજને નુકસાન થવાનું છે અને પરપોટાની માફક ફૂટશે તો પણ અનેકને ડુબાડીને જશે.